હાલમાં ઇંગ્લેન્ડમાં રમાતી ચેમ્પિયન્સ ટ્રોફીની મેચો પર શહેરમાં સટોડિયાઓ લાખો કરોડો રૂપિયાનો સટ્ટો રમાડી રહ્યા હોવાની બાતમી ક્રાઇમ બ્રાન્ચને મળી હતી. જેના પગલે ગઇ કાલે યોજાયેલી પાકિસ્તાન શ્રીલંકા વચ્ચેની મેચ પર સટ્ટો રમાતો હોવાની માહિતી ક્રાઇમ બ્રાન્ચના પીએસઆઇ વાય.એમ. ગોહિલને મળી હતી. તેના આધારે ઘાટલોડિયાના ચાણક્યપુરી શોપિંગ સેન્ટરમાં આવેલી ઓફિસમાં દરોડો પાડી અને રાજેશ ઉર્ફે રાજુ ભરવાડ (રહે.ચાણક્યપુરી), નમન શાહ (રહે.નિર્માણ કોમ્પ્લેક્સ, ચાણક્યપુરી), પરેશ બાબુલાલ શાહ (રહે. સેકટર-૧, ચાણક્યપુરી) અને કેતુલ ઉર્ફે કે.ડી. ઠક્કર (રહે.ચાણક્યપુરી)ને ઝડપી લીધા હતા. આરોપીઓ બોબડીલાઇન દ્વારા ભાવ મેળવી મોબાઇલ ફોન ઉપર ગ્રાહકોને ભાવ આપતા હતા. પોલીસે તેઓની પાસેથી ૧૧ મોબાઇલ ફોન, લેપટોપ, ર૦ હજાર રોકડા અને ટીવી કબજે કર્યાં હતાં.